
INNLEDNING

Bibelen i populærkulturen

Gjennom århundrer har kirken nærmest hatt tolkningsmonopol på Bibelen. I dag er dette monopolet brutt, og populærkulturen er en av arenaene hvor bibeltolkning skjer uavhengig av kirken. Monty Pythons film Life of Brian ble betraktet som blasfemi av den norske stat og forbudt her hjemme da den kom i 1979. Reaksjonene ville neppe vært de samme i dag. Mel Gibsons The Passion of the Christ fra 2004 viste likevel at også nyere filmer som rører ved Jesus og bibelske skrifter, skaper diskusjon. Forholdet mellom kristendommens hellige tekst og populærkulturen har med andre ord lenge vært anspent. Hva slags posisjon har Bibelen i denne populærkulturen? Hvilke tolkninger og nye etterliv får Bibelen i den kulturen folk flest i vår tid er forbrukere av?

Selv om mange i Vesten møter Bibelens motiver gjennom å beundre Michelangelos malerier i Det sixtinske kapell, konsumerer folk flest i vår del av verden oftere kultur foran TV-skjermen i sin egen stue enn som turist i Roma. Og mens gudstjenestebesøket er historisk lavt i Europa, ser vår tids generasjon av unge europeere flere filmer og serier enn noen generasjon før dem. Derfor er populærkulturens medier så interessante når Bibelens status i samtidskulturen skal analyseres.1

Bøkenes bok

Ingen annen bok i vestlig kultur har en posisjon som kan måle seg med Bibelen. Det er naturligvis blitt skrevet ned tekster før Bibelens skrifter ble til, og forskningen har dokumentert hvordan mange bibelske motiver og myter har kilder utenfor Bibelen. Men Bibelens status er unik. Det er som om Bibelen gir seg ut for å være selve definisjonen på en bok – den første egentlige boka.

Disse forestillingene speiles når Dagbladet i anledning nyoversettelsen av Bibelen omtaler den som «bøkenes bok»,2 eller når Vendela Kirsebom skal selge bøker om hudpleie, ansiktspleie eller mote. Idet Kirsebom markedsførte bøkene som Beauty Bible (2007) og Fashion Bible (2008), ble ideen om at Bibelen er en bok som «hadde alt», styrket.3 Og denne ideen later ikke til å være så fjern fra selve tittelen på boksamlingen. «Bibelen» kommer jo tross alt fra det greske ordet for bok, biblion. Bibelen «hadde alt», den hadde «bøkene». Mer trengte man i bunn og grunn ikke. I Bibelen hadde man fått med alt, fra begynnelse til slutt, fra lover og slektstrær til brev og åpenbaringer. Fordi Kirsebom selger på basis av denne ideen, kan man også hevde at hun sprer denne oppfatningen til det brede publikum, som består av forbrukere av supermodellens produkter. På denne måten befester populærkulturen gamle fortolkninger. Men populærkulturen har også tolket bibeltekster på helt nye måter, noe den særlig har gjort gjennom omstridte parodier. Dette har skapt en motsetning mellom religiøse gruppers tro på Bibelen og populærkulturens lek med den samme boka.

Kontrasten mellom Bibelen og populærkulturen befestes ikke utelukkende gjennom forestillingen om Bibelen som en hellig tekst; den skapes også gjennom forestillingen om Bibelen som en grunnleggende tekst for vår vestlige kulturarv. Bibelen regnes både som en del av Vestens kulturelle kanon og som inspirator for denne.4 Som høykultur blir den en del av kulturarven.5 Samtidig er det grunn til å utfordre dette skillet mellom lett popkultur og tung bibelsk litteratur. For når den lette og kommersielle underholdningskulturen tar i bruk Bibelen, påvirker dette i neste omgang også Bibelens posisjon. Bildet av Bibelen som kilde til mer verdifull kultur enn vår tids populærkultur forrykkes og forskyves. Bibelens autoritet som både hellig tekst og kulturarv utfordres.

Bibelens etterliv

Bibelens tekster er blitt mottatt, tolket og lest på ulike måter gjennom historien. Denne massive og komplekse mottakelsen kalles for Bibelens resepsjonshistorie. Resepsjonshistorien utgjør horisonten vi forstår bibeltekstene innenfor i dag.

Tekster mottas av lesere. Slik er det også med Bibelen. Den har fått ulike former for mottakelser. Resepsjon er et ord vi vanligvis bruker om det stedet hvor vi tas imot når vi kommer inn på et hotell eller et kontor. Innenfor bibelfaget dreier resepsjon seg om hvordan tekster mottas av lesere som befinner seg på ulike steder til ulike tidspunkter.6 Enhver berøring eller befatning en leser har med en tekst, kan vi kalle resepsjon. Det kan være hvordan en tekst aktivt og helt bevisst er blitt tolket og brukt i en gitt situasjon, men også hvordan den samme teksten kan ha blitt passivt mottatt og ubevisst har påvirket en leser eller en hel leserkrets.7 Med resepsjon mener vi altså noe som skjer mellom tekst og leser innenfor virkningshistorien.

Dantes skildringer av «helvete» i Den guddommelige komedie har utvilsomt påvirket vår forståelse av «helvete», på samme måte som Miltons framstilling av Lucifer i Paradise Lost har påvirket forståelsen og tolkningen av djevelen. Selv om man ikke har lest noen av disse verkene, er deres innflytelse blitt en del av den kulturelle kanon som igjen påvirker resepsjonen av Bibelen. Det har ført til en merkverdighet. Det er vanlig å ha en forestilling om Bibelen eller et bibelsk motiv uten nødvendigvis å ha lest Bibelen. Man kan ha en fornemmelse av at djevelen har et bestemt utseende eller at djevelen er en fallen engel, men skal man forsøke å begrunne dette med belegg i bibelske tekster, vil man møte problemer. Det er vanskelig å finne det nøyaktige skriftstedet som bekrefter alle våre forestillinger, for alt sammen er virkninger av en lang tolkningstradisjon.

Ofte tenker man seg at bibeltekstene er de originale tekstene, og at tolkninger eller kommentarer til dem er sekundære. De er mulige forståelser av Bibelens primærtekster, men de er og blir sekundære. I populærkulturen finnes likevel tilfeller hvor sekundærtekstene eller tolkningene er blitt så dominerende at de nærmest overtar for originalteksten. Primærteksten blir sekundær, og populærkulturens tolkninger flettes sammen med tradisjonelle tolkninger, som i promoteringen av Paradise Hotel ved hjelp av tablået av Adam og Eva i Edens hage. Selv når populærkulturen skal dyrke den frie seksualiteten, befestes gamle kirkelige forestillinger om at Adam og Eva symboliserer syndige fristelser og seksualitet.

Snarere enn å presentere en ny tolkning av teksten gir populærkulturen i slike tilfeller en kommentar til kommentaren. Sterke stemmer fra tolkningstradisjonen får leve videre i nye rammer, mens de samme stemmene i andre tilfeller kan bli utfordret av populærkulturens nye bibeltolkninger. I begge tilfeller sikres Bibelens etterliv.

Hva er populærkultur?

Ordet populær kommer av det latinske ordet populus, som betyr «folk».8 Populærkultur sidestilles ofte med søppelkultur eller trash. Framfor å innlemmes skal popen tvert imot brukes og kastes. Populærkultur måles som regel mer ut fra kvantitet enn fra kvalitet.9 Det betyr likevel ikke at populærkulturelle uttrykk ikke kan holde et høyt kunstnerisk nivå. Selv om Bob Dylans «Blowin’ in the Wind» raget høyt opp på hitlistene, vil de fleste være enige i at låta innehar kunstneriske kvaliteter. Samtidig defineres populærkulturen ut fra sjanger. Stilistisk hører Tom Waits hjemme i populærmusikken med sin videreføring av blues, jazz og kabaretmusikk, selv om han treffer en forholdsvis smal lyttergruppe. Og mange populærkulturelle uttrykk har med tiden fått høyere kulturell status. Dermed kan det oppstå en overlapping mellom lavkultur og høykultur, og populærkulturen er et sted hvor nettopp denne overlappingen kan skje.10 Denne overlappingen gjør populærkulturen til et interessant felt å studere om vi ønsker å vite noe om Bibelens rolle og status i samfunnet.

Fordi det sjangermessige definerer populærkultur, favner dette begrepet vidt om kultur som er skapt i Vesten etter den andre verdenskrig. Da vokste mesteparten av den såkalte kulturindustrien fram. 11 Folkekultur har eksistert til alle tider, men i dag er populærkultur nærmest ensbetydende med den amerikanskdominerte kulturindustrien. Det å favne vidt, absorbere og inkludere andre uttrykk i sitt eget er også noe som kjennetegner populærkulturen.12 De siste tiårene har verden sett en eksplosjon av kulturuttrykk innenfor en rekke medier, hvor kulturproduksjon så vel som distribusjon er muliggjort av ny teknologi. Globaliseringen av vestlig markedsøkonomi har også gjort denne populærkulturen til brukskultur for masser av mennesker over hele verden. Samtidig som denne kulturindustrien kan virke demokratiserende med sin inklusjon, kan den også opptre som manipulerende og tjene snevre økonomiske interesser. Et lite mindretall har tjent svært mye penger på denne industrien de siste tiårene. Med populærkultur mener vi med andre ord kommersiell massekultur, produsert i Vesten. Innenfor denne populærkulturen har Bibelen også en plass.13

Oversettelser – hvilken bibel leser vi?

Når referanser til Bibelen brukes i populærkulturen, er disse alltid referanser til oversatte skriftsteder. De gammeltestamentlige manuskriptene er oversatt fra hebraisk og de nytestamentlige fra gresk. I en amerikanskdominert populærkultur er det de engelskspråklige biblene som siteres mest, og King James Version (KJV) fra 1611 står i en særstilling. Dette er et eksempel på en kongebibel som ble utgitt som et ledd i kongens offisielle oppdrag med å bringe Bibelen ut til folket i en oversettelse som kunne tolereres politisk sett.14 Av den grunn går den ofte under navnet The Authorized Version. Bibeloversettelser har med andre ord vært et brennbart politisk spørsmål hvor sensur og maktpolitiske interesser har begrenset en fri oversettelse av Bibelens ord. Likevel har nettopp King James-oversettelsen bidratt til å gi Bibelen litterære kvaliteter som fikk enkelte til å hevde at den overgikk originalen når det kom til estetisk skjønnhet.15

I Vesten har antakelig kong James’ bibel vært den viktigste bibeloversettelsen sammen med Martin Luthers bibeloversettelse fra 1534 og New Revised Standard Version (NRSV). Sistnevnte ble revidert i 1989 og blir ofte trukket fram av bibelforskere som den beste engelskspråklige oversettelsen.16

Lutherbibelen har satt standard for mange av ettertidens morsmålsoversettelser. Den er særlig sentral for oss ettersom alle utgivelser fra Det Norske Bibelselskap står i den tyske Luther-tradisjonen. Bibelselskapet har med sine oversettelser fra 1930, 1978 og senest fra 2011 vært ledende på bibelmarkedet i Norge.17 I denne boka bruker vi denne oversettelsen hvis ikke annet er opplyst.

Dagens bruk av Bibelen i populærkulturen innleder en ny etappe i bibelbruken. Ikke bare brukes Bibelen fritt til å forkynne innenfor en religiøs sammenheng, den benyttes nå også fritt i parodier og karikaturer innenfor det brede spekteret av kulturlivet. Det er ikke bare en bok som skal formidle religiøse ideer, det er også en bok som gir morsomme poenger eller estetiske ingredienser til allmenn, salgbar og populær kultur.




FØRSTE MOSEBOK

Tilbake til ursynden

Teksten i Første Mosebok 1–11 kalles ofte «urhistorien» og beskriver en mytisk tid. Den sporer menneskets historie med Gud fra skapelsen (1,1–2,3) til menneskene i Edens hage og «syndefallet» (2,4–3,24). Her leser vi om flommen som utsletter hele menneskeheten unntatt Noahs ætt (6,1–9,28). Her beskrives ætten til de store patriarkene, Abraham, Isak og Jakob (12–36), og deres utvelgelse og pakt med Gud. Fortellingen avsluttes med Josef og israelfolket i Egypt (37–50).

Urfortellingen

Urhistorien er Bibelens grunnlagsfortelling om menneskeheten, som fotografen av Paradise Hotel-vinnerne valgte å spille på.18 Men til forskjell fra hva disse bildene i Dagbladet syntes å forutsette, fantes det aldri noe eple i Edens hage som Adam og Eva spiste av. De spiste av frukten som ga dem evnen til å skille mellom godt og ondt på samme måte som Gud (1. Mos 3,5). Mennesket var ikke dekket av noen fikenblader før de spiste av frukten (1. Mos 2,25); det var først etter at de hadde spist at de forsto de var nakne (1. Mos 3,7). Poenget i bibelteksten er ikke nakenheten i seg selv, men en ny bevissthet om denne nakenheten. At øynene ble åpnet, betyr at de har fått en ny innsikt (1. Mos 3,10–11).

Overskriften i en rekke bibeloversettelser betegner denne teksten som «syndefallet»,19 men dette er en kommentar til teksten. Denne kommentaren representerer en bestemt teologisk tolkning av teksten som et syndefall og opprør mot Gud. Ut fra skammen som i teksten knyttes til nakenheten, har tradisjonelle kommentarer flettet gudsopprøret inn i forestillinger om seksualitet. Da Paradise Hotel-deltagerne poserte som Adam og Eva, var de derfor som ekko av disse tradisjonelle kommentarene til urhistorien i Edens hage: De symboliserte fristelse og seksualitet.

Syndefallet er en del av tekstens virkningshistorie og viser seg som en viktig forutsetning for populærkulturens bruk av den. Når artister, kunstnere og andre lager nye motiver av Edens hage, viser de ofte til tradisjonelle kommentarer til teksten, ikke til teksten selv. Hvorfor er det slik?

I Vesten har de store kirkesamfunnene hatt nærmest fortolkningsmonopol på de bibelske tekstene med sine kommentarer, og disse kommentarene preger i særlig grad populærkulturens omgang med de første sidene av Bibelen.

Syndefallet: kirkens lesning av Første Mosebok 2–3

I Vestkirkens fortolkningstradisjon har Første Mosebok 2–3 lagt grunnen for en teologisk antropologi om menneskets iboende syndighet.20

Dette kaller man for «arvesynden». Denne tolkningen finner man igjen i Den norske kirkes teologi, som stadfester at vi som mennesker er underlagt arvesyndens opprør mot Gud, og at Gud forlanger soning for synd.21 Arvesynd er ikke et begrep som finnes i de bibelske tekstene. Begrepet baserer seg på en større fortolkningstradisjon som starter med Romerbrevet:

som ett menneskes [Adam] fall ble til fordømmelse for alle mennesker, slik fører ett menneskes [Jesus] rettferdige gjerning til frifinnelse og liv for alle (Rom 5,18)22

Adam er her motsatsen til Jesus. Paulus forsøker å vise hvordan synden kom inn i verden før loven, og hvordan mennesket fris fra synden ved å ta del i Kristi oppstandelse fra døden (4,23–25). Paulus’ utlegning om synden utgjorde igjen referanserammen for kirkefaderen Augustin av Hippo (354–430) og hans utlegning av Første Mosebok. Augustin løftet fram sammenhengen mellom kroppens seksuelle lyster og menneskets brudd med Guds kjærlige lov for menneskene. I et av Augustins hovedverk, Gudsstaten, står det:

Da de første menneskene brøt Guds bud, mistet de hans nåde. De ble da straks var sin nakenhet. De dekket til kroppsdelene de skammet seg over med fikenblad, antakelig det første de fant i forvirringen. De hadde ikke skammet seg over disse kroppsdelene før, men merket altså nå en tidligere ukjent ulydighet i kjødet, en slags straff for ulydigheten. Menneskets sjel foretrakk sin egen forskrudde frihet og forsmådde å tjene Gud, og kroppen nektet å tjene sjelen slik den før hadde gjort.23

Augustin var inspirert av platonismen og leste inn i beretningen om Adam og Eva at fallet gjaldt både for menneskets sjel, som følger «sin egen forskrudde frihet» framfor Gud, og for menneskets kropp. Augustin skrev videre at mennesket etter syndefallet fikk lyst til mye ondt. Ifølge Augustin fikk Adam og Eva ved å oppdage sin nakenhet også en seksuell skamfølelse. Grunnen til at de følte en sterk skam ved å være nakne, var at den seksuelle driften er det som står den menneskelige vilje mest imot, den viljen som kan virkeliggjøre kjærligheten menneskene er kallet til å realisere på jorden. Augustin hevdet at lystfølelsen ved det seksuelle ikke fantes før Adam og Eva hadde spist av frukten. I paradiset avlet de nemlig to barn uten å føle seksuell tilfredsstillelse eller nytelse, siden den gode viljen var så sterk at den gjennomsyret all seksuell omgang som var nødvendig for å lage barn.24 Det essensielle i Augustins lære var at synden går i arv. Det nyfødte barn blir på sett og vis smittet av fars sæd.25 Denne tolkningstradisjonen stadfester at sex skal være for prokreasjon og ikke for lyst. Denne tradisjonen kommer til syne i både fantasylitteraturen og popmusikken.

Fallet som ringens grunnlag

J.R.R. Tolkien regnes ofte som den største og viktigste fantasyforfatteren. Fantasysjangeren kjennetegnes av et detaljrikt fiksjonsunivers med mytiske og magiske elementer. Tolkiens univers har vist en vedvarende popularitet i flere tiår etter at bøkene om ringen ble utgitt. Det la grunnsteinen for flere av fantasysjangerens troper og fortsetter å inspirere popkunst, film og TV-spill i stor skala.26 Filmatiseringen av bøkene (regissør Peter Jackson) var en gedigen suksess. Bare to filmer i filmhistorien har vunnet like mange Oscar som den siste filmen i trilogien Ringenes herre (Ben-Hur og Titanic, med elleve Oscar-statuetter hver).

Ringenes herre ville ikke blitt skrevet om det ikke hadde vært for det tidligere verket Silmarillion. For det første ville ikke Tolkien gått løs på skriveprosjektet Ringenes herre om Silmarillion var blitt antatt og utgitt av forlaget. Fordi utgiverne av Tolkiens bøker ikke så på Silmarillion som salgbar overfor et større publikum, ble Tolkien nærmest tvunget til å skrive noe annet. Det endte i Ringenes herre.27 Silmarillion kan best sammenlignes med mytologi og religiøse tekster, som Det gamle testamente, framfor med en moderne roman. Ikke bare minner Silmarillion om urhistorien, den har også klare paralleller til den bibelske litteraturen. «It’s like the Old Testament!» beklaget en av leserne i et brev til sønnen Christopher Tolkien, mens anmelderen i New York Times forundret seg over Silmarillion med følgende spørsmål: «Why write a mythic history, a Bible?»28 Bak filmsuksessene Ringenes herre og den nye trilogien Hobbiten ligger Silmarillion som en grunnfortelling. Og bak Silmarillion ligger Bibelen som enda en grunnfortelling.

Tolkiens navn og ord som minner om førkristen mytologi, dekker over den bibelske bakgrunnen. Det er heller ikke et én-til-én-forhold mellom Tolkiens persongalleri og Bibelens. Karakterene i Tolkiens verk kan ha trekk fra bibelske figurer som mennesker, engler eller Kristus, og persongalleriet befinner seg i et hierarki som minner om Bibelens,29 men uten at det helt kan identifiseres med det. På denne måten er litteraturen Tolkien skapte, en skjult hypertekst eller avtrykk av den bibelske teksten. Dette gjorde Tolkien bevisst, siden han ville at bøkene skulle harmonere med tradisjonell kristendom, men uten åpenbare allusjoner til bibeltekster.30 Hver side i Ringenes herre kan sies å være et resultat av det nitide arbeidet med å følge Bibelen uten hjelp av allusjoner til dens tekster.31 Denne konservative og umoderne katolikken hadde for stor respekt for Bibelen til at han ville våge å omskrive den.32 Ringenes herre har tydeligere nytestamentlige trekk,33 og en av de dramatiske scenene innrømmet Tolkien i en privat korrespondanse å ha skrevet med en linje fra Fadervår i hodet: Og la oss ikke komme i fristelse, men frels oss fra det onde. (Matt 6,13)34

Tolkien, som var professor både i filologi og i engelsk språk og litteratur, hadde siden ungdommen vært fascinert av sagn og legender fra gresk, romersk, finsk, keltisk og ikke minst norrøn mytologi. Men selve grunnen til å bruke all disse førkristne mytene fant Tolkien i Første Mosebok 1,26–27:

Gud sa: «La oss lage mennesker i vårt bilde, så de ligner oss! De skal råde over fiskene i havet og fuglene under himmelen, over feet og alle ville dyr og alt krypet som det kryr av på jorden.» Og Gud skapte mennesket i sitt bilde, i Guds bilde skapte han det, som mann og kvinne skapte han dem.

I disse versene fant Tolkien ideen om mennesket som Guds medskapere. Fordi Tolkien brukte mange hedenske forestillinger, var han sårbar overfor anklager om at han tjente fremmede guder i stedet for den kristne Gud.

Silmarillion åpner med et ekko av skapelsen i Første Mosebok, hvor skapelsen skjer ut av intet (ex nihilo) og «før noe annet var til»:

Eru var, den Ene, som i Arda kalles Ilúvatar, og han skapte først ainuene, de hellige, som var hans barn av tanke, og de var hos ham før noe annet var til. Og han talte til dem og la fram for dem melodier, og de sang for hans åsyn, og han gledet seg.35

I Silmarillion, som i urhistorien, tar det ikke lang tid før harmonien fra skaperakten får en brå slutt. I stedet for Adam og Eva er det her Melkor, en av de høyerestående ainuene, som gjør opprør. Ainuene er ikke guder som i mye førkristen mytologi; de er derimot engler eller englelike vesener.36 Her kan Tolkien spille på mytene om engleopprøret i himmelen ledet av Lucifer, som endte med at de opprørske englene ble forvist.

Resepsjonshistorien av Første Mosebok talte sterkere til Tolkien enn originalteksten i Første Mosebok 1–11. I urhistorien står det lite om overjordiske krefter som fantes før skapelsen av mennesket. Det er ikke høyerestående vesener som gjør opprør mot den ene gud, men det er menneskene Adam og Eva. Hos kirkefedrene, derimot, tolkes slangen i Første Mosebok som den falne Lucifer og lysbæreren.37 Denne falne engelen har motsatt seg Guds vilje og er blitt degradert fra sin status som engel hos Gud. I Silmarillions versjon av Første Mosebok 1–11 ligger det derfor flere fortolkningslag til grunn. Skapelsesberetningen fra Bibelen er modellen for Tolkien slik den er blitt filtrert gjennom tolkningene til teologer og diktere.

Ikke minst har John Miltons diktverk Paradise Lost gitt en ramme for Tolkiens lesning av Første Mosebok. Hos Milton finnes det en tanke om at Guds bolig eller himmelen er et sted for musikalsk harmoni. Denne tanken tar Tolkien opp i sin egen skapelsesberetning i Silmarillion. Først skaper Gud ainuene, så taler han til dem og legger fram melodier for dem. Den bibelske tanken om at det talte ord har en overnaturlig betydning, skrives på dette viset inn i Tolkiens verk, noe som også henspiller på prologen i Johannesevangeliet.38 I tillegg legger Tolkien her et annet bibelsk tema inn i verket: at det var en kosmisk melodi da Gud skapte verden (Job 38,4–7). King James-oversettelsen som influerte Tolkiens bibeltolkning mest, oversetter vers 7 med at morgenstjernene synger: «When the morning stars sang together, and all the sons of God shouted for joy?» I den norske oversettelsen av Silmarillion kan vi også høre stilistiske ekko fra Første Mosebok i norsk språkdrakt: «Jeg vet at eders sinn begjærer at det I har sett vitterlig skal være til, ikke bare i eders tanke, men således som I selv er til, og dog annerledes. Derfor jeg sier: Eä! La disse ting bli til!»39 Den ene gud bevirker skapelsen gjennom «la disse ting bli til!». Som sagt er imidlertid ikke veien lang fra disse skaperordene til tapet av ainuenes uskyld, emigrasjonen fra paradiset og det påfølgende eksilet. Dermed er den strukturelle likheten med syndefallsberetningen i Første Mosebok etablert.40 Tolkien mente nemlig at syndefallet ligger til grunn for alle ekte fortellinger.41

Silmarillion besto lenge av sprikende fortellinger og uferdige tekster, fram til Tolkiens sønn redigerte verket for utgivelse så sent som 1977. Tolkien anså dette for sitt hovedverk, men det er Ringenes herre som er det mest populære verket. I arbeidet med filmatiseringen av Ringenes herre sporer vi innflytelsen fra Silmarillion, for syndefallsberetningen er fortsatt med.

Hobbitenes hjemsted Hobsyssel framstår i filmen som en uskyldstilstand og et paradis før en drivende kraft i plottet introduseres: ringens makt. Og med ringen kommer hobbitenes syndige trekk raskt til syne. Filmens visualisering av Bilbo-karakteren fra boka understreker og forsterker hobbitens maktbegjær og ettergivenhet overfor fristelsen til å beholde ringen. Gjennom visualiserte gestikuleringer, ansiktstrekk, dramatisk filmmusikk og konfrontasjonen med den gode Gandalv framstår Bilbo på film som enda mer fordervet enn i boka.42 Denne episoden strukturerer trilogien Ringenes herre på en måte som ligner syndefallsberetningen i Bibelen. I begge tilfeller forbereder episodene avgjørende slag i kampen mellom det gode og onde helt til de siste tider, da kampen intensiveres og den universelle harmonien gjenopprettes.43 I Ringenes herre er det karakterene Frodo, Bilbo og Gandalv som er blitt plassert inn i det bibelske dramaet, ikke Adam og Eva eller Kristus. Filmpublikummet ser ikke frukten på trærne i Edens hage, men de ser ringen. Og både ringen og frukten representerer en fristelse. Frukten i Edens hage vil gjøre mennesket gudelik. Ringen vil gi bæreren en guddommelig makt. Sarumann, som har smidd ringen, har lagt sin kraft ned i den. Bæreren vil således øse av Sarumanns makt. Så vel frukten som ringen korrumperer. På denne måten dramatiseres fallet igjen og igjen.

Fallet i popmusikken: Spears, Madonna og Bieber

På slutten av 90-tallet var Britney Spears verdens popkomet. Hun fikk sitt internasjonale gjennombrudd med singelen «…Baby One More Time». I musikkvideoen til «…Baby One More Time» opptrer Spears i skoleuniform, og med blodrøde, blanke lepper synger hun: «hit me baby one more time». Musikkvideoen bygger videre opp en Lolita-stemning ved å spille på fetisjeringen av jenter i skoleuniform, og teksten har milde referanser til sadomasochisme. Til sammen gjorde dette Spears til et verdenskjent sexsymbol. Paradoksalt nok var hun samtidig frontfigur for kristne «verdt å vente på»-kampanjer hvor ungdom ble oppfordret til å vente med sex til ekteskapet.

At Spears ble tatt til inntekt for seksuell avholdenhet, hindret henne ikke i å iføre seg en tettsittende rød lateksdrakt mens hun forførte en ung vakker astronaut til «Oops!… I Did It Again». Kunstnerisk tematiserte Spears fristelse og forførelse; samtidig formidlet hun konservativ kristen moral. Spears bekjente nemlig at hun var jomfru og ble i desember 2000 utnevnt av The Church of England til «the great ambassador for virginity». Samme år lanserte den irske stat en «pro-virginity campaign» under slagordet «Do a Britney».44 Kombinasjonen av uttalelser om seksuell avholdenhet og hennes image som sexsymbol skapte på begynnelsen av 2000-tallet stadige overskrifter hvor sexsymbolet Britney Spears ble satt opp mot den avholdne jomfruen Britney Spears. Den kirkelige omfavnelsen fusjonerte popikonets status med kirkens restriktive syn på sex som ment for ekteskapet. Spears var et sexsymbol og et symbol på avholdenhet på én og samme tid.

Denne uskyldige framtoningen skulle etter hvert rakne. Sommeren 2003 fortalte kjendismagasinet W at hun ikke lenger var jomfru.45 I samme intervju hevdet Spears at hun til tross for å ha hatt sex ikke hadde gitt avkall på sin kristne moral. Britney Spears’ bekjennelse og behov for å forsvare seg selv som kristen, også etter at hun har hatt sex før ekteskapet, viste hvor selvfølgelig koblingen mellom synd og sex kunne være. Dette hadde allerede vært tematisert i sangen «Am I a Sinner». Den dukket opp som «leak» sommeren 2010.46 Spears sang om følelsene hun får «When you touch me», og at det samtidig «feels so right». Hun lekte med seksuelle fantasier som «And every night / I feel the heat», men hun formidlet også en skyldfølelse med strofer som «I confess if I’ve done it wrong / But in your eyes I see I’m guilty». I likhet med den Augustin-inspirerte forståelsen av syndsbegrepet var synden også i teksten til Britney Spears forbundet med en personlig feil – en feil som i kirkelig sammenheng skal bekjennes og angres for å kunne tilgis. I sangen «Am I a Sinner» problematiserte likevel Spears den syndsforståelsen hun selv hadde vært assosiert med gjennom ulike avholdenhetskampanjer. Og i sangens refreng antydet hun selv svaret på spørsmålet: «something is wrong with the picture. This is not my fault».

Et annet popkulturelt ikon som har spilt på religiøse motiver, er Madonna. Madonna har hentet inspirasjon fra religiøs symbolikk i sine tekster og visuelle uttrykk, og hun har gjort det mer populært å bære kors. I musikkvideoen til «Like a Prayer» blandet hun katolske symboler med erotikk. Et grep som virket provoserende, var hennes relasjon til helgenfiguren i videoen.

I første scene er helgenfiguren en skulptur, som senere får menneskelige trekk ved å felle tårer og bevege på hendene. Skulpturen blir levende og kysser Madonna. Et kyss som i første omgang ser uskyldig ut, viser seg senere i videoen å ha erotiske undertoner. Syndstematikken tas senere opp i låta «I’m A Sinner» fra albumet MDNA (2012). Der kobler Madonna sammen første kapittel av Første Mosebok om skapelse av måne og sol med Jesu mor Maria og en lang rekke helgener.


Saint Christopher, find my way

I’ll be coming home one day

Saint Sebastian, don’t you cry

Let those poisoned arrows fly

Saint Anthony, lost and found

Thomas Aquinas, stand your ground

All the saints and Holy men

Catch me before I sin again

I’m a sinner, I like it that way

I’m a sinner, I like it that way

You’re a sinner, you’re a sinner

you’re a sinner, you’ll like it that way

We’re all sinners, we’re all sinners

We’re all sinners



I denne teksten trekker Madonna direkte og indirekte linjer fra bibeltekstene og like inn i nåtid, «the magic pass tonight». Samtidig som hun kritiserer kirkens forståelse av synd og sidestiller seg selv med tradisjonens hellige menn, anerkjenner hun også deler av den katolske tradisjon. Det ser vi gang på gang i måten hun bruker kors og ulike religiøse symboler på, men i denne teksten helt konkret ved at hun refererer til den hellige Maria med lovprisninger, «Hail Mary, full of grace». Kirkens alvorlige tilnærming til synd blir erstattet med en leken tone: «all those saints and holy men. Catch me before I sin again». Hun omtaler seg selv og alle andre som syndere. Dette gjør hun uten at hun gir avkall på gudstroen, idet hun synger at «the Lord is with me». Ved å presentere seg selv som synder samtidig som hun hardnakket hevder at «Gud er med meg», utfordrer hun religionen. Da er det kanskje ikke rart at hun blant feminister som Camille Paglia er hyllet som en moderne profetinne.47

En artist som nokså offensivt har fremmet seg som en ekte troende, er Justin Bieber. Bieber er også en av verdens mest populære popstjerner. Han ble oppdaget i 2007 i forbindelse med en lokal sangkonkurranse og var da 13 år gammel. Moren, Pattie Mallette, la ut en filmsnutt av sønnen på YouTube. Det ble begynnelsen på en av vår tids største kommersielle sensasjoner.

Kristentroen er tydelig til stede i Biebers offisielle framtoning. Før hver konsert samles crewet i bønn.48 Bieber ber ofte, og han annonserer gjerne bønnene sine via nettet.49 På Biebers andre studioalbum My World 2.0 fra 2010 finner vi både direkte og indirekte referanser til urhistorien i Første Mosebok. Sangen «Stuck in the Moment», det tredje sporet på albumet, er en klassisk kjærlighetssang hvor Bieber refererer til tragiske kjærlighetshistorier som dem om Romeo og Julie, Bonnie og Clyde og Sonny og Cher: «See like Adam and Eve / Tragedy was our destiny». Bieber omfortolker urhistorien til å bli en kjærlighetstragedie, men i Bibelens første sider har vi ikke å gjøre med en fortelling om ufullendt kjærlighet. Urhistorien handler om de første menneskene som bryter Guds lov ved å spise av frukten og den påfølgende straffen.

I desember 2010 utga Bieber singelen «Pray».50 Sangen kom senere med på Biebers samlealbum My Worlds: The Collection og hans remixalbum My Worlds Acoustic. Tekstens jeg-person reflekterer over inntrykkene han har fått gjennom å lese aviser og se på TV. Jeg-personen, som presenteres av Justin Bieber, spør seg selv: «am I a sinner ‘cause half my dinner is still there on my plate». I teksten konkretiseres verdens urettferdighet ved at jeg-personen mister lysten på mat når han tenker på all den elendighet han finner i aviser og på TV. Han tar synden inn over seg og spør om han er medansvarlig for verdens elendighet. Sangen avsluttes med at jeg-personen holdes våken fordi han ikke vet hvordan han skal forandre verden eller gjøre den til et bedre sted. Likevel lukker han øynene og ber, og gjennom bønnen ser han også bedre dager komme. Gjennom sine opptredener, hvor han ber for crewet og for menneskene som kommer til konsertene hans, og gjennom sanger som «Pray», påtar Justin Bieber seg en from rolle. Den som er en synder og gjør det som er galt, må i kirkelig tradisjon angre på sine overtredelser for å kunne få tilgivelse. Justin Bieber går inn i tradisjonen og angrer på det gale han har gjort. Britney uttrykker tvil når hun synger om synd, mens Madonna protesterer. Likevel motvirker ikke Madonnas protest den tradisjonelle kirkelige koblingen mellom seksualitet og synd. Madonna kan snarere sies å opprettholde koblingen, en kobling som også er til stede i den animerte TV-serien The Simpsons. Her befestes koblingen ved hjelp av en parodi på myten om Adam og Eva i Edens hage.

Det komiske fallet

The Simpsons er den lengstgående animasjonsserien i TV-historien. Den 18. episoden i sesong 10 av den animerte situasjonskomedien ble i sin helhet viet et knippe kjente bibelfortellinger. Episoden «Simpsons Bible Stories» ble første gang sendt 4. april 1999, midt i påskeuka.

Episoden starter med en preken som er gudsjammerlig kjedelig, holdt av pastoren Lovejoy i en drepende varm kirke. Kombinasjonen gjør at hele Simpsons-familien sovner under pastorens høytlesning fra Bibelen. Det første vi får se, er Marges drøm. Hun befinner seg i Edens hage med mannen, Homer. Homers hedonistiske sinnelag passer som hånd i hanske med paradiset, hvor han kan forsyne seg av hagens overflod, blant annet baconskiver som han trekker rett av en snakkende gris. Han kaster seg utfor en klippe i det som minner om et svalestup, men i stedet for å lande i den idylliske lagunen krasjlander Homer på en klippe. Homers kone Marge er bekymret for hvordan det har gått og spør Homer om han har skadet seg, Homer reiser seg og svarer «Of course not. There’s no pain in the Garden of Eden.»51 Antakelig av hensyn til sensuren er fikenbladene med. Likevel er nakenhetens seksuelle vibrasjoner til stede fra starten av, blant annet gjennom Homers tolkning av hvordan kvinnen ble skapt: «Looks like God made you out of my sexiest rib.»

I The Simpsons’ versjon forteller Gud både Marge og Homer at de ikke skal spise av kunnskapens tre, mens Gud i Første Mosebok snakker kun til Adam, med den forutsetning at han skal sørge for at kvinnen holder Guds lov. Som i bibelteksten blir scenen hvor Adam og Eva spiser av frukten, introdusert av en slange som snakker. Det er Marge slangen snakker til, men før den rekker å fullføre sin overtalelse, har Homer alt begynt fruktetingen. Rollene er med andre ord byttet om i forhold til originalversjonen, hvor det er kvinnen som er syndebukken. Her er derimot Marge den som irettesetter mannen.

Som i bibelfortellingen er også Gud i The Simpsons-episoden en karakter som kommer og går. Mens Gud i form av en (moralsk) pekefinger ikke ser at Homer knasker epler, blir derimot Marge tatt på fersken. Dermed blir hun alene kastet ut av Eden. Homer gjemmer bort epleskrottene han selv har spist og får bli i hagen, men etter hans mislykkede forsøk på å smugle Marge tilbake dit kaster Gud dem begge ut. Som i innledningen kommer Homer fra Eden i en svalestupaktig positur gjennom luften og lander på en stor stein. «Oh, my back!» utbryter Homer idet han lander, før han konkluderer: «so this must be that pain thing». I The Simpsons’ framstilling av Første Mosebok 2–3 er Edens hage et smertefritt sted hvor det er bacon nok til alle. Og den seksuelle dragningen til det andre kjønn er til stede fra før menneskene bryter Guds påbud og spiser av eplet.

Provokasjonen i The Simpsons’ versjon av fortellingen i Første Mosebok 3 ligger verken i synd eller fall. Det som provoserer, er hvordan Homer, uten å bli motsagt, refererer til Marge som et sexobjekt. I kraft av å være kvinne får hun slangens forførende egenskaper i tillegg til å ha kunnskap om godt og ondt. I The Simpsons blir Marge som kvinne symbolet på syndefallet alt før den fatale eplespisingen finner sted. Det er med andre ord mannssjåvinismen Homer viser, som er morsom, uansett om den stammer fra bibelteksten eller ei.

Syndfloden

Teksten om Adam og Eva har ikke alltid vært lest som en tekst som forklarer hvordan synden kom inn i verden. Før Første Mosebok 2–3 ble den rådende fortellingen om synden, fantes en annen tekst fra urhistorien som løste dette problemet, fortellingen om Noah og syndfloden.52 I bibelsk sammenheng blir vi først kjent med begrepet anger i historien om Noah og storflommen (1. Mos 6–9). Men da er det ikke mennesker som angrer, det er det Gud som gjør:

Herren så at menneskenes ondskap var stor på jorden, for alt de ville og planla i sitt hjerte, var ondt, dagen lang. Da angret Herren at han hadde laget mennesker på jorden, og han var full av sorg i sitt hjerte. (1. Mos 6,5–6)

Gud ser at det han selv har formet og skapt, ikke er godt, men ondt – derfor angrer Gud på alt han har skapt. Han vil utslette alt av jordens liv (6,7). Flommen Gud bruker for å utslette livet på jorden, kalles ofte for syndfloden. Beretningen om syndfloden og Noahs ark har vært gjenstand for flere fortolkninger. I 2007 fikk denne en reaktualisering i familiekomedien Evan Almighty. Etter en vellykket valgkampanje under slagordet «Change the world» er det lokale nyhetsankeret fra Buffalo, Evan Baxter (spilt av Steve Carell), blitt valgt inn i den amerikanske kongressen. Sammen med familien – kone og tre sønner – flytter han fra Buffalo til det lille tettstedet «Prestige Crest» utenfor Washington (D.C.). Evan Baxter er i ferd med å etablere seg som en velstående og mektig mann i amerikansk politikk, men kona hans, Joan (spilt av Lauren Graham), oppfordrer ham til også å be til Gud, ikke minst for å kunne leve opp til slagordet han gikk til valg på, «Change the world». Etter at Joan har sovnet, tar Evan henne på ordet, han setter seg på kne foran sengen og ber Gud om hjelp til å forandre verden. Morgenen etter våkner han idet vekkerklokken ringer. Da står det ikke som forventet «Mon 7:00» på displayet, men «Gen 6:14». På vei ut døra snubler han over en kasse med «Alpha and Omega Hardware», som inneholder flere typer verktøy.53 Paller med planker dumpes i hagen hans, og Gud (spilt av Morgan Freeman) viser seg for Evan og oppfordrer ham til å begynne med båtbyggingen. Det forventede livet som en velstående og mektig politiker snus på hodet, og Evan blir mer og mer en utstøtt original som har satt seg fore å bygge en ark.

Rammefortellingen i Evan Almighty gir klare henvisninger til Noah-fortellingen, men karakteren Evan trekker også veksler på andre bibelske karakterer, som Jona og Job. I den bibelske fortellingen blir Noah aldri satt på prøve eller testet, typisk for Noah er at han gjør alt Gud pålegger han: «Og Noah gjorde dette. Alt som Gud hadde pålagt ham, det gjorde han.» (1. Mos 6,22) Evan Baxter, derimot, må overtales. I scenen hvor Gud presenterer seg for ham, forsøker Baxter etter beste evne å la hele hendelsen passere. Etter hvert som Gud dukker opp oftere og oftere, blir Baxter mer og mer paranoid og forsøker å gjemme seg for ham. Han selger plankene som har hopet seg opp i hagen, og han forsøker å kjøre fra dyrene som flokker seg om ham hele dagen. Til slutt kan ikke Baxter ignorere ansvaret Gud har pålagt ham. Han anerkjenner oppdraget og begynner båtbyggingen. Denne dialogen med Gud, hvor Gud først gir et oppdrag for så at hovedpersonen prøver å stikke av fra det, kjenner vi igjen fra fortellingen om Jona i Det gamle testamente. Jona er profeten som får et budskap fra Gud om å «gå til storbyen Ninive og rope ut over byen at ondskapen deres har steget opp for mitt ansikt» (Jona 1,2). Men Jona reiser ikke til Ninive, i stedet flykter han til byen Tarsis (2,3). På samme måte som Evan Baxter aldri klarer å komme seg unna Guds oppdrag, er heller ikke Jona i stand til å rømme fra Gud. Gud sender en stor storm mens Jona er på et skip som seiler fra Jaffa til Tarsis. Mannskapet har aldri før opplevd slik en storm og blir redde. De kaster lodd for å finne ut av hvem som er ansvarlig for uværet (1,7) og loddet faller på Jona. Han blir kastet over bord og slukt av en stor fisk. I fiskens mage anerkjenner Jona Gud gjennom en takkebønn (2,3–10). Han blir spydd opp på det tørre land og får en ny sjanse til å gå til Ninive og rope ut Guds budskap. Og denne gangen gjør Jona som Gud har sagt (3,1–3a). Så langt minner Evan Baxter på mange måter mer om Jona enn om Noah, men etter at Baxter begynner å bygge arken, beveger de bibelske referansene seg fra Noah og Jona til fortellingen om Job.

Den bibelske Job blir presentert som en mann som er for god til å være sann:

Jobs sønner pleide å feste hos hverandre på omgang. De inviterte de tre søstrene sine til å spise og drikke sammen med dem. Når dagene med festing var over, sendte Job bud for å hellige dem. Han sto tidlig opp om morgenen og bar fram brennoffer for hver enkelt. For, som Job sa: «Kanskje har barna mine syndet og spottet Gud i sitt hjerte.» Slik gjorde Job alltid. (Job 1,4–5)

Job framstår som rettferdig, klok og velstående, med sju sønner og tre døtre (Job 1,1–3). Gud skryter av sin tjener Job, mens Satan/Anklageren påpeker at Job opptrer fromt og riktig fordi han aldri har fått motstand (Job 1,9b–11). Innledningen til Jobs bok ender med at Satan får makt til å ta fra Job alt han eier, men han får ikke ta livet av ham. Den ene lidelsen etter den andre rammer Job. Han mister alt han eier, barna hans dør og vennene snur seg bort og tier, og han får vonde byller fra hode til fot (Job 2,7), men Job hevder hardnakket sin uskyld og anklager Gud for smertene han er påført.

Jobs motgang er flettet inn i den Noah-fortellingen vi finner i Evan Almighty. Etter at Evan Baxter først innser at det ikke er noen vei utenom å bygge arken, opplever også han motgang. Han får ikke vonde byller som Job, men Baxter får mye uønsket hårvekst. Evan Almighty er tross alt ingen tragedie, men en religiøs komedie. Innen Baxter er ferdig med å barbere seg, har han med ett fullskjegg igjen, og med fullskjegg og langt hår får han snart status som rebell i Kongressen. Til slutt blir han utvist fra Kongressen, rådgiveren hans tror ikke på ham, og kona Joan flytter ut og tar med seg barna deres. Som Job går Evan Baxter fra en tilværelse i overdådig lykke og overflod til å miste alt og bli stående alene igjen. I bibelfortellingen protesterer Job til det siste, mens Noah i Evan Almighty forholder seg trofast til Guds oppdrag og fullfører båtbyggingen. Og mens det i den bibelske fortellingen er uklart hvem som har rett og hvem som tar feil i konflikten mellom Gud og Job, er det ingen tvil om at Gud har rett i Universal Pictures-gjenfortellingen av historien om Noah. Universal Pictures bruker likevel Job-fortellingen når filmen skal avsluttes. I den bibelske fortellingen om Noah ender det hele med en familiestrid som ikke egner seg som familieunderholdning (1. Mos 9,20–27). Det Job derimot har, som vi ikke finner i Bibelens fortelling om Noah, er noe som kan minne om en «happy ending». Til tross for at karakteren Job kritiserer Gud, har teksten en epilog (muligens et redaksjonelt tillegg) som ærer Gud. Gudskritikken gis en spiselig avslutning fordi Jobs protest mot Gud ikke får stå ubesvart. Gud svarer og velsigner Job (Job 42,12–15). En ortodoks avslutning finnes også i Evan Almighty.

Evan Almighty er en ufarlig komedie basert på bibelske motiver, men den tilfører lite nytt og problematiserer ikke gudsbildet i bibelfortellingene. Ondskapen ligger ikke hos Gud, den er redusert til en menneskelig egenskap, personifisert i den utspekulerte kongressmannen Long (John Goodman). I Evan Almighty overlever alle, ja selv de som mobber dem som bygger arken. Alle de bibelske ubehagelighetene – som hvorfor Gud straffer det han selv har skapt, at Gud innser at det skapte er irreversibelt (noe som stiller spørsmål ved hans allmakt), eller at Gud gir Satan fullmakt til å plage Job – er fjernet fra Universal Pictures’ fortelling. Sammenblandingen av de ulike bibelfortellingene gjør at Evan Almighty hopper fra fortelling til fortelling. Evan Baxter får egenskapene til Jona. Deretter går det videre til Job, for så tilbake til Noah igjen. Det ubehagelige blir aldri tematisert. Det Evan Almighty tilføyer av verdi, er et miljøbudskap. Det er en moral om å ta vare på verden.

Noah i 2014 – en gudfryktig vegetarianer

Miljøbudskapet dukker også opp i Darren Aronofskys Noah (2014), men her i en langt mer radikal versjon. Denne gangen blir Noah-fortellingen presentert som en økologisk thriller. Mytologien i filmen baserer seg på det bibelske materialet så vel som på jødisk og muslimsk tradisjon. Utgangspunktet er at menneskeslekten som stammer fra Kain, har vokst seg stor ved hjelp av kunnskapen fra falne engler som kalles «the Watchers» – vokterne. Menneskene har brukt kunnskapen sin galt. Verden er blitt noe som ligner Malthus’ marerittscenario. Menneskeheten har tært på ressursene og blitt så mange at man har et radikalt overforbruk. Det hensynsløse overforbruket viser seg også i et brutalt menneskesyn basert på vold og den sterkestes rett. Midt i denne situasjonen finner vi Noah (spilt av Russell Crowe). Han er fra slekten til Set, som hadde Adam til far. Noah er en gudfryktig vegetarianer som er opptatt av bærekraft og økologisk balanse. Gjennom en visjon fra «Skaperen» får Noah vite om flommen. For å få råd oppsøker han bestefaren, Metusjalah (spilt av Anthony Hopkins), som er en slags trollmann. Metusjalah gir Noah et frø fra Edens hage som umiddelbart spirer til å bli en skog. Skogen skaffer materiale til arken som Noah bygger sammen med de gjenlevende vokterne.

De mirakuløse hendelsene, falne engler som hjelper Noah med båtbyggingen, blomstene, trærne og flommen som fyller jorden med vann, er bare rammeverket som holder Noah-fortellingen sammen. Spørsmålet som først og fremst reises i filmen, ligger bakenfor teksten i Første Mosebok 6–9, bakenfor fortellingen om Noah og flommen. Filmens spenning er knyttet til omkringliggende bibelfortellinger, som fortellingene om Kain og Abel (1. Mos 4), om Edens hage (1. Mos 2–3) og om Abraham og Isak (1. Mos 22). Det handler om kunnskap, om bruddet med Gud Skaperen og det stadig tilbakevendende spørsmålet om hvorvidt mennesket er grunnleggende godt eller ondt. Noah har helt mistet troen på mennesket, han ser syner og forestiller seg at han må bygge en ark hvor han sammen med sin familie og alle dyrene kan søke tilflukt når flommen kommer. Noah refererer til Skaperen, og det gis et inntrykk av at Noah gjør sine forberedelser på vegne av ham. Samtidig blir Noah mer og mer overbevist om at mennesket er ondt, men også at han selv er ond, at kona og sønnene hans er onde. Alle er onde, og alle må dø. I filmen blir Noah sakte, men sikkert lik Gud i bibelfortellingen (1. Mos 6,5).

Noah fjerner seg mer og mer fra sin familie, sin kone (spilt av Jennifer Connelly) og sine barn. Han isolerer seg og er overbevist om at Skaperens ønsker er at menneskeslekten skal dø ut med hans yngste sønn Jafet (spilt av Leo McHugh Carroll), og at den nye verden er en verden uten mennesker. Men slik går det ikke. Sems kjæreste Ila (spilt av Emma Watson) blir gravid og bærer fram to jenter. Etter at hun har født, vil Noah drepe de to jentene, så de ikke kan føre menneskeslekten videre. Fra Bibelen kjenner vi igjen tematikken fra Første Mosebok 22, fortellingen om Abraham og Isak, hvor Gud setter Abraham på prøve. I den fortellingen er Abraham overbevist om at han må ofre sin eneste sønn, og er tross motforestillinger villig til å selv å ta livet av Isak (22,10). Gud stopper Abraham like før han setter kniven i sønnen (22,11). Isak ofres ikke, og Abraham anerkjennes for at han er villig til å adlyde Gud, selv når det er snakk om å ofre sin egen sønn.

Noah, med en kniv hevet over et lite barn, gir assosiasjoner til Abraham-fortellingen, og som i fortellingen om Abraham blir det heller ingen barnedrap i Noah-filmen. Noah senker kniven. Han klarer ikke å drepe det nyfødte barnet, og det til tross for at han er overbevist om at mennesket er ondt, og at det er Skaperens vilje å utrydde alle mennesker. I stedet velsigner han de to jentene, og de får det samme oppdraget som Adam og Eva i sin tid fikk: «Vær fruktbare og fyll jorden» (1. Mos 1,28). Konfrontert med hvorfor han ikke drepte de to nyfødte jentene, svarer Noah at han ikke så annet enn godhet i dem. Noah hadde misforstått Skaperen. Mennesket var godt likevel.

At den bibelske fortellingen om Noah ikke blir brukt som en barnefortelling, er forståelig, for her er det mye brutal informasjon. Menneskene er onde, og Gud vil straffe dem med drukning, en måte å ta liv av mennesker på som ikke kan leses som noe annet enn overlagt drap fra Guds side. Ja, selv uten den religiøse trosdimensjonen er dette en brutal fortelling som voksne i mange henseender vil skjerme barn for. At teksten er vond å svelge i kirkelige sammenhenger hvor Gud presenteres som god, er slett ikke vanskelig å forstå, for hvordan kan en god Gud ønske å utrydde menneskeheten ved drukning? Flere teologer, også norske, har derfor oppfordret kirken til ikke å bruke Noah-fortellingen i møte med barn, et syn som i stor grad har fått gjennomslag blant trosopplærere i Den norske kirke.54 Likevel er denne fortellingen en av vår kristne kulturs mest kjente. Så kjent er den at underholdningsindustrien ser for seg god butikk ved å filmatisere bibelfortellingen. Men også andre historier fra Første Mosebok er det mulig å tjene gode penger på. I siste del av dette bibelske skriftet finner vi den storslåtte heltefortellingen om Josef.

Josef og Idealkvinnen

Filmen Josef: Drømmenes konge (Joseph: King of Dreams) fra 2000 er en av mange suksessfilmer fra filmskaperne i DreamWorks Animation. Leser vi bibelteksten opp mot filmen, finner vi at noe nytt er blitt lagt til av filmskaperne i DreamWorks. Josef framstilles som en langt mer følelsesmessig komplisert karakter enn i Første Mosebok. Han opplever store traumer da han gjenforenes med brødrene sine, og sorg og sinne virker ukontrollerbart. Den mest iøynefallende forskjellen mellom fortellingen i Første Mosebok og gjenfortellingen til DreamWorks Animation er likevel rollen til Asenat, hun som blir Josefs kone.

I bibelfortellingen forblir Asenat en passiv størrelse som Josef riktignok gifter seg med, og som gir ham to barn (1. Mos 46,20). I filmen presenteres hun derimot som noe langt mer. I tillegg til å være mor til Josefs to sønner overtar hun der funksjoner Gud har i bibelteksten. I filmen er det Asenat Josef henvender seg til med sin sorg og sinne, mens han i bibelteksten henvender seg til Gud. Det er Asenat som trøster Josef når han sørger over familien sin, og det er hun som gir ham velmenende råd når han fortviler og er sint på sine brødre. I motsetning til i bibelteksten, hvor hun er en passiv karakter, framstår Asenat i filmen som den perfekte kone. Hun er både vakker og innehar terapeutiske egenskaper.

Josef spente for vognen og dro opp for å møte sin far, Israel, i Gosen. Da han fikk se ham, kastet han seg om halsen hans og gråt lenge på skulderen hans. Så sa Israel til Josef: «Nå kan jeg dø, jeg har sett ditt ansikt, du lever ennå!» (46,29–30)

Filmen Josef: Drømmenes konge slutter i en scene hvor Jakob og hele hans hus kommer til Egypt, mens Josef løper dem i møte. Forskjellen på ordene Jakob sier til Josef i filmen og i bibelteksten, viser oss særtrekk ved de to fortellingene. I bibelteksten sier Jakob «Nå kan jeg dø, jeg har sett ditt ansikt, du lever ennå!» (46,30), mens han i filmen sier «Josef. Min sønn. Min sønn. Din mor ba denne dagen komme, da vi kunne samles igjen som familie. Det er et mirakel.»55 I bibelteksten er det patriarken Jakob som får sin velfortjente hvile etter et strevsomt liv. Med denne ene setningen plasseres hele Josef-dramaet inn i et større drama, det om patriarkene Abraham, Isak og Jakob (Israel), som var stamfar til de tolv stammene. Ved at vekten legges på Jakob og hans endelige hvile, renvaskes patriarken for det uføret israelittene nå er kommet i, som ufrie i et fremmed land. Josef-fortellingen slik vi finner den i Første Mosebok, kan derfor også leses som en domsfortelling, en fortelling om hvor galt det kan gå når brødre ikke holder fred med hverandre og ikke klarer å enes om den naturlige leder. Den naturlige leder blant Jakobs tolv sønner var den kloke Josef, men brødrene ville det annerledes, solgte ham som slave og betaler nå prisen ved å oppgi eget land til fordel for en tilværelse som gjestearbeidere i Egypt. Dette domsperspektivet er borte i gjenfortellingen til DreamWorks. I deres fortelling er det kjernefamilien som gjelder. Det at de gjenforenes i et fremmed land hvor fremmede guder råder, et hovedpoeng i bibelteksten, ser i filmen ikke ut til å bety noe som helst: Det som teller, er at en gammel far med alle sine sønner er igjen samlet.

Fra dom og fall til fest og glede

Tar vi for oss historien om Josef slik vi finner den i bibelteksten og gjenfortalt i DreamWorks’ versjon fra 2000, sitter vi igjen med to forholdsvis ulike fortellinger. I Josef: Drømmenes konge blir kvinnene tydeligere, men ikke alle får plass. Rakel overskygger helt Jakobs øvrige koner og barneproduserende trellkvinner. Og Josefs kone Asenat framstår i filmen som en idealkvinne som støtter og veileder sin mann. I tillegg til at kvinnenes posisjon framheves, om enn temmelig selektivt, blir både kvinner og menn avseksualisert. I filmen vil ikke Potifars kone lenger ligge med Josef, hun vil «være hos» ham. Som avseksualiserte minner lykkelige Josef og Asenat oss mer om Adam og Eva før syndefallet.

Imidlertid er det avslutningen som markerer den tydeligste forskjellen. I filmen får vi en lykkelig slutt med storfamilien som gjenforenes. Den gir derimot ingen rom for den harde dommen som fanger bibellesernes oppmerksomhet. Patriarken får også i bibelteksten en viss oppreisning ved at sønnene hans gjenforenes og alle brødrene nå tilsynelatende forstår at Jakob hadde rett i å peke ut Josef som den fremste blant brødrene. Utover det er det bare sorgen i Bibelen. Guds løfte til Abraham om en tallrik slekt og land oppfylles ikke. Slekten vokser saktens, men når vi forlater Første Mosebok-teksten, er vi lenger fra oppfyllelsen av løftet om et land enn vi noen gang tidligere har vært i det bibelske skriftet. I bibelteksten aner vi en knallhard dom over Jakobs sønner, en dom som i Josef: Drømmenes konge drukner i gledesscener da storfamilien gjenforenes. Den potensielle bibelske dom og det nærliggende fallet blir i DreamWorks’ animerte gjenfortelling en lykkelig familiefest.

Første Mosebok anno 2014

Hvordan ser Første Mosebok ut i dag? Fra popkulturen går tallrike referanselinjer tilbake til denne urgamle teksten, men det er ikke alltid referansene samsvarer med originalen – tvert imot. Josef går fra å være et sexobjekt i bibelfortellingen til å bli en plettfri familiefar i DreamWorks’ Josef: Drømmenes konge. Noah, som i bibelteksten ikke gjør annet enn å følge Guds ordre, blir vegetarianer og miljøaktivist, mens folkene som venter drukningsdøden, framstilles som kjøttetende kannibaler. Samtidig er innslagene av dyr det eneste i Evan Almighty som minner om den bibelske Noah-fortellingen. I en del tilfeller overtar populærkulturen tradisjonelle forståelser av bibeltekstene. Det tradisjonelle opprettholdes når det salgbare potensialet i urhistorien later til å være tilknytningen mellom sex og synd, en kirkelig fortolkning som ble dominerende fra og med Augustin. Popartister som Madonna, Justin Bieber og Britney Spears er med på å videreføre denne typen lesninger og stereotyper, ved både å anerkjenne etablerte lesninger og å utfordre disse. Madonnas referanser til bibelske tekster, symbolikk og tankegods er samtidig en legitimering og en delegitimering av etablerte kirkelige sannheter. Uten kirkens forståelse av mennesket som syndig ville ikke Madonnas tekst vært like treffende.

Artister som Justin Bieber og Britney Spears viser at bibeltekstene ikke brukes helt fritt, men i relasjon til religiøse grupperinger med en kirkelig tilknytning. På denne måten reguleres også populærkulturell bruk av Bibelen. Når grenser settes opp for hva som er akseptabel bibelbruk, finner det sted en forhandling der de berørte partene gir og tar. Før lanseringen av Aronofskys Noah fryktet eksempelvis filmselskapet Paramount Pictures at filmen ville provosere så sterkt at enkelte kristne grupper ville boikotte den. Det tok de ikke sjansen på og lagde i alt sju ulike avslutninger av filmen. Da testpublikummet likevel valgte den opprinnelige avslutningen, ble det besluttet å satse på Aronofskys originale versjon.56

Dette viser at populærkulturen står i et avhengighetsforhold til nedarvede og etablerte kommentarer. Nye kommentarer til bibeltekstene legges til av artister og regissører, også kommentarer som synes å stå fjernt fra bibeltekstene. Disse kommentarene er likevel uløselig knyttet til det gamle. Fortolkningstradisjonen som Augustin og andre vektige stemmer har etablert, lever videre i den kommersielle bruken av bibeltekstene. Selv de nye tolkningene i populærkulturen er ikke fullstendig grenseløse, men tilpasses et marked som etterspør det gjenkjennelige i møtet med det fremmede fra en mytisk tid.

